Is jy ’n mooiweersvriendin? – Finesse Meisie
Wil jy in alle weersomstandighede ’n goeie vriendin te wees. Om by haar te stick in die goeie en slegte tye. Vind uit hoe…
Dis altyd maklik om ’n mooiweersvriendin te wees en saam te lag en grappies te maak. Sodra die onweerswolkies egter hul kop begin uitsteek, verdwyn die hegte vriendskapsband wat julle aan mekaar verbind. Dis juis in die moeilike tye wat jou vriendin op jou knoppie moet kan druk. As jy nie net ’n mooiweersvriendin wil wees nie, sal jy ’n expert moet word wat jou vriendin in haar krisistye ondersteun. Hier is vyf wenke wat jou sal help om altyd ’n goeie vriendin te wees:
luister wanneer sy op jou knoppie druk
Tydens jou tienerjare sal jou vriendin dikwels op jou knoppie druk vir raad en ondersteuning – waarskynlik omdat jy een van die min mense is wat haar situasie sal verstaan en wat sal luister sonder om te oordeel. Die redes vir die donker wolkie wat oor haar kop hang, kan wissel van ernstige tot minder ernstige issues. So lê volgende keer ’n klein bietjie meer geduld aan die dag en wees daardie staatmaker-vriendin.
wees regtig daar vir mekaar
Een van die belangrikste maniere waarop jy jou vriendin kan ondersteun is deur daar te wees vir haar. Moet haar die oordeel nie, veral nie oor dinge wat lank terug gebeur het nie. Luister net na wat sy sê. Jy het nie altyd nodig om raad te gee nie. Soms beteken ’n gewillig oor soveel meer as woorde. Antwoord maar as sy bel (al is jy nie lus om wéér dieselfde storie te hoor nie), stuur ’n SMS en lei haar aandag af met ’n lekker fliek of ’n pajama-partytjie.
sorg vir afleiding
As sy haar hart uitgestort het, jy goed geluister het en daar nie meer veel oorbly om te sê nie, eers dan is die tyd vir praat verby. Dan kan jy sorg vir afleiding, soos om ’n hoop DVD’s uit te neem en bakke vol popcorn te verorber of in die mall te gaan rondloop – al doen julle net window shopping.
Dis baie belangrik om te onthou dat jy wel jou vriendin kan ondersteun terwyl sy jou nodig het, maar onthou ook dat jy nie haar probleme vir haar kan oplos nie. As jy nie weet of jy herwaarts of derwaarts moet gaan nie, mag jy ’n volwassene, soos jou ma, raadpleeg (al het jy belowe om niks te sê nie). Soms is ’n volwassene se oogpunt net wat jy nodig het om met ’n bright idee vorendag te kom.
Om daar te wees vir jou vriendin wanneer sy jou die nodigste het, is ’n skill wat vir die res van jou lewe ’n bate sal wees. Wees net jouself, wees geduldig en sy sal gou-gou agterkom dat jou ondersteuning in nood van jou ’n ware vriendin maak.
Karis se storie oor tienerseks Hoofstuk 6 Deel 1
Spreek lewe – woorde het krag